钦定古今图书集成/方舆汇编/职方典/第1331卷 > 《建第一江山亭记》前人
## 钦定古今图书集成/方舆汇编/职方典/第1331卷 > 《建第一江山亭记》前人

三山。李公叔玉，由地官员外郎来守惠郡，政通人和。
暇日于后圃丘莽间，升高而望，得异处焉。斩茅而嘉
树列，发石而清泉激，迺塈迺涂，却立而视，出者突然
而高，夷者坦然而平，若有神秘。一旦显露，公乃穴其
墙如瓮牖，山势坡坨，江流环绕，呈奇献秀于几席间，
令人应答不暇。花木障锦，禽鸟喧簧。春以融，梅雨弄
“晴，荷风清暑，夏以澄；翠黛卓玉，银蟾委波，秋以扬；风

氅，偕宾僚文士商确古今，询问民隐。已而一觞一咏，
吹洞箫而作《水龙吟》，抚焦桐而歌《猗兰操》，但见风帆
浪楫之往来，白沙翠竹之掩映，渔歌樵唱，村墟市廛，
或远或近，或有或无，山川胜概，入我襟袖，无日而非
我有。公甚乐之，名其亭为第一江山，构二小亭：东曰
“方舟”，客坐亭上，如在舟中，东西南北，信所之也；西曰
“方壶”，公之居有方壶楼，蓬莱方丈，如在目前，不忘桑
梓也。间谓予曰：“愿为记之。”夫自有天地，即有江山，谓
之第一何？盖群峰虽多，而罗浮象岭山之秀者，磅礡
之气于焉而止，则群山皆拱揖而退让矣。万壑争流
而合，江西湖水之秀者，其清淑之气于焉而聚，则众
水皆萦回而趋就矣。谓之第一固宜。昔者宋陈文惠
公守郡，爱山水之美，建野吏亭于城隅，亭废碑存，公
无乃野吏是慕乎？公悚然曰：“吾才不逮古人，而催科
政拙，名予为《拙吏》，可乎？”众皆大笑，遂书于壁。